สวัสดีครับ ในบทนี้ผมจะพูดถึงเรื่อง การให้ของขวัญนะครับ การให้ของขวัญนั้น แปลความหมายได้หลายอย่างนะครับ อาจจะเป็นการให้เพื่อการขอบคุณ เพื่อการขอโทษ เพื่อการให้รางวัล หรือไม่ก็ เพื่อเป็นของที่ระลึกนะครับ ของขวัญที่เราจะให้นั้น เราจะต้องมีการคำนึงถึงผู้รับเป็นสำคัญนะครับ ว่าผู้รับนั้นเป็นใคร เป็นชายหรือหญิง อายุเท่าไหร่ ถ้าเกิดมีข้อมูลเชิงลึกก็ยิ่งดีนะครับ อย่างเช่นว่า เขาชอบอะไร งานอดิเรกทำอะไร บุคลิกเป็นยังไง ชอบอะไรแบบไหน ถ้าเรายิ่งรู้มากเนี่ย การที่เราให้ของขวัญไปเนี่ย จะทำให้ผู้รับรู้สึกประทับใจมากนะครับ ถ้าเกิดว่าเราจะให้ของขวัญ กับคนที่เป็นผู้ชายเนี่ย เราก็ควรจะคิดว่า อะไรที่เหมาะสมกับผู้ชาย อะไรที่มันเกิดประโยชน์มากที่สุดสำหรับผู้ชาย ถ้าเกิดโดยส่วนตัวแล้ว ผมอาจจะอยากได้นาฬิกาสวย ๆ สักเรือน เสื้อใส่ทำงานดี ๆ สักตัว หรือไม่ก็เป็นกางเกงใส่ทำงานก็ได้นะครับ แต่ถ้าเกิดว่าผู้ชายคน นั้น เขาเป็นคนที่มีตำแหน่งสูง เป็นผู้บริหารธุรกิจอะไรอย่างเงี้ย เราก็ควรที่จะเลือกของ ที่เหมาะสมกับเขา อย่างเช่น ปากกาสวย ๆ สักด้ามหนึ่ง เสื้อสูทดี ๆ สักตัว เน็คไทสวย ๆ สักเส้น ก็น่าจะโอเคแล้วนะครับ ถ้าเกิดว่า ผู้ชายคนนั้นเป็นวัยรุ่น เราก็ต้องเลือกของให้เหมาะสมนะครับ วัยรุ่นไม่ต้องการ ของคนทำงานนะครับ เขาอาจจะอยากได้กระเป๋าเท่ ๆ สักใบหนึ่ง หมวกเจ๋ง ๆ สักอัน แว่นตากันแดดสวย ๆ สักอัน ก็ได้นะครับ สำหรับผู้หญิง..ผมว่าพวกเธอคงอยากจะได้ของที่น่ารัก ๆ อย่างเช่น ตุ๊กตา อาจจะเป็นตุ๊กตาหมี ตุ๊กตาสัตว์น่ารัก ๆ สุนัข อะไรอย่างงี้นะครับ หรืออาจจะเป็นของเล็ก ๆ น้อย ๆ เป็นชิ้นเล็ก ๆ อย่างเช่น สร้อยคอมีลายการ์ตูนน่ารัก ๆ หรือไม่ก็เป็นพวก แหวน เครื่องประดับต่าง ๆ ผมว่าพวกเธอคงจะชอบนะครับ นอกจากนี้ อาจจะเป็นพวก ดอกไม้ ก็ได้นะครับ ดอกไม้ช่อโต ๆ สวย ๆ อาจจะเป็นดอกกุหลาบสักช่อหนึ่ง จะเอาเป็นกุหลาบแดง หรือว่ากุหลาบขาวก็ได้นะครับ แต่ถ้าเกิดว่าเรามีเงินเยอะหน่อย เราอาจจะเลือกซื้อของแบรนด์เนมให้กับผู้หญิงก็ได้นะครับ อาจจะเป็นพวกกระเป๋าแบรนด์เนม น้ำหอมแบรนด์เนม หรือไม่ก็ เครื่องสำอางก็ได้นะครับ ผมว่าถ้าเกิดพวกเธอเห็น ก็คงจะกรี๊ดกร๊าดกันใหญ่เลยนะครับ อันนี้ที่ผมพูดมาทั้งหมด มันดูเหมือนกับการให้ ของหนุ่มสาวเลยเนาะ มันอาจจะเหมาะกับการ จีบสาวจีบหนุ่ม ที่เราแอบชอบ แต่ถ้าเกิดว่าเป็นเพื่อนกัน เราไม่ต้องลงทุนเยอะขนาดนั้นก็ได้นะครับ เพราะว่าเพื่อนเนี่ย ยังไงก็ได้อยู่แล้ว ขอให้เป็นของที่โอเคอะ ไม่ถึงกับแพงเวอร์ หรือไม่ก็น่าเกลียดเกินไป ถ้าเราซื้อของขวัญให้เพื่อน โดยส่วนตัวนะ ผมจะซื้อพวกช็อกโกแลต หรือไม่ก็เป็น เค้กสักก้อนหนึ่ง ก็โอเคแล้วนะครับ เมื่อปีที่แล้วตอนนั้นวันเกิดผม เพื่อนผมเขาซื้อกระเป๋าตังค์ให้อะ มันเป็นกระเป๋าหนังวัว แต่ว่าตีพิมพ์เป็นลายจระเข้ ผมว่านี่ก็โอเคนะครับ มันก็ใช้ประโยชน์ได้ดีเหมือนกัน ถ้าเกิดว่าเพื่อนของเราเป็นนักสะสม อย่างเช่นสะสมหุ่นยนต์ ตุ๊กตาอะไรต่าง ๆ เนี่ย ผมว่าเราก็น่าจะซื้อ ของที่เขาชอบนะครับ ถ้าเขาสะสมหุ่นยนต์ เราก็ซื้อหุ่นยนต์ไป ถ้าเกิดว่าเขาสะสมตุ๊กตา เราก็ซื้อตุ๊กตานะครับ ถ้าเขาสะสมของเก่า เราก็ซื้อของเก่าให้เขานะครับ แต่ถ้าเกิดว่า เรานึกไม่ออกว่าเราจะซื้ออะไรจริง ๆ ผมก็แนะนำให้เป็นพวก หนังสือ ก็ได้นะครับ อาจจะเป็นหนังสือที่เขาชอบ แต่เราต้องมั่นใจนะว่า คนที่เราให้เนี่ย อ่านหนังสือ ชอบอ่านหนังสือ ถ้าเกิดว่าเรามีความสามารถ ในการทำของแฮนด์เมด อย่างเช่น กระเป๋าแฮนด์เมด ตุ๊กตาแฮนด์เมด เป็นของทำมือเนี่ย ผมว่าเราก็น่าจะลองทำให้เขานะครับ เพราะว่าของแฮนด์เมดเนี่ย มันมีคุณค่าทางจิตใจมาก ๆ มันเหนือกว่าของที่เราไปซื้อมาซะอีก